《次韵王君北都偶成三首》
宋代·苏辙

河转金堤近，天高魏阙新。
千夫奉儒将，百兽伏麒麟。
校猎沙场奉，谈兵玉帐春。
关南知不远，谁试问蕃邻。
天宝乱已定，河壖兵更多。
故城埋白骨，遗俗喜长戈。
卧兽常思肉，奔鲸不受罗。
纵横竟安在，唯见冢嵯峨。
禁御封金殿，清河贯石门。
时平馀古木，兵散有空屯。
形胜山围阔，蕃宣海内尊。
川原不论顷，云梦可胜吞。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。